FI Euroopan unionin virallinen lehti C 89/10

Ennakkoratkaisupyyntö, jonka High Court of Justice (Chancery Division) (Yhdistynyt kuningaskunta) on esittänyt 24.12.2010 — University of Queensland, CSL Ltd v. Comptroller-General of Patents, Designs and Trade Marks

(Asia C-630/10)

2011/C 89/19

Oikeudenkäyntikieli: englanti

Ennakkoratkaisua pyytänyt tuomioistuin

High Court of Justice (Chancery Division)

Pääasian asianosaiset

Kantaja: University of Queensland, CSL Ltd

Vastaaja: Comptroller-General of Patents, Designs and Trade Marks

Ennakkoratkaisukysymykset

1) Asetuksessa 469/20091 (1) (jäljempänä asetus) mainitaan muiden johdanto-osassa määritettyjen tavoitteiden ohella tarve säätää lisäsuojatodistuksesta, jonka jokainen jäsenvaltio voi myöntää samoin edellytyksin lääkettä koskevan kansallisen tai eurooppapatentin haltijan pyynnöstä, kuten johdanto-osan 7 ja 8 perustelukappaleessa esitetään. Koska patenttioikeutta ei ole vielä yhdenmukaistettu yhteisössä, unionin tuomioistuimelta tiedustellaan, mitä asetuksen 3 artiklan a kohdassa tarkoitetaan sillä, että ”tuotetta suojaa voimassa oleva peruspatentti”, ja mitä perusteita sen arvioimiseksi on sovellettava?

2) Onko nyt kyseessä olevan kaltaisessa tapauksessa, joka koskee useampaa kuin yhtä vaikuttavaa ainetta sisältävää lääkettä, sovellettava muita tai erilaisia perusteita sen määrittämiseksi, suojaako tuotetta asetuksen 3 artiklan a kohdassa tarkoitettu ”voimassa oleva peruspatentti”, ja jos on, mitä nämä muut tai erilaiset perusteet ovat?

3) Onko yksi näistä muista tai erilaisista perusteista se, onko vaikuttavat aineet yhdistetty keskenään sen sijaan, että ne annettaisiin erillisinä annoksina mutta samaan aikaan?

4) Tarkoitetaanko 3 artiklan a kohdassa, että useita eri antigeenejä sisältävää yhdistelmärokotetta ”suojaa peruspatentti”, jos yhtä rokotteen antigeeneistä ”suojaa voimassa oleva peruspatentti”?

5) Kun nyt kyseessä olevan kaltaisessa tapauksessa, joka koskee useampaa kuin yhtä vaikuttavaa ainetta sisältävää lääkettä, arvioidaan sitä, suojaako tuotetta asetuksen 3 artiklan a kohdassa tarkoitettu ”voimassa oleva peruspatentti”, onko asian kannalta merkitystä sillä, että peruspatentti kuuluu sellaisten patenttien ryhmään, jotka perustuvat samaan alkuperäiseen patenttihakemukseen ja jotka koostuvat yläpatentista ja kahdesta alapatentista, jotka yhdessä suojaavat kaikkia lääkkeen vaikuttavia aineita?

6) Onko nyt kyseessä olevan kaltaisessa tapauksessa, jossa on kyse peruspatentista, jonka vaatimukset koskevat asetuksen 1 artiklan c alakohdassa tarkoitetulla tavalla ”tuotteen valmistusmenetelmää”, asetuksen 3 artiklan a alakohdassa tarkoitettu ”tuote” saatava välittömästä tämän valmistusmenetelmän tuloksena?

7) Sallitaanko asetuksessa ja erityisesti sen 3 artiklan b alakohdassa lisäsuojatodistuksen myöntäminen yksittäiselle vaikuttavalle aineelle, kun a) tätä ainoaa vaikuttavaa ainetta suojaa asetuksen 3 artiklan a kohdassa tarkoitettu voimassa oleva peruspatentti ja kun b) lääkkeelle, johon tämä ainoa vaikuttava aine sisältyy yhdessä yhden tai useamman muun vaikuttavan aineen kanssa, on myönnetty voimassaoleva hyväksyntä direktiivin 2001/83/EY (2) tai direktiivin 2001/82/EY (3) mukaisesti ja tämä hyväksyntä on ensimmäinen markkinoille saattamista koskeva lupa, jolla kyseinen yksittäinen vaikuttava aine on saatettu markkinoille?

8) Riippuuko kysymykseen 7 annettava vastaus siitä, onko hyväksyntä myönnetty yksittäiselle vaikuttavalle aineelle yhdistettynä yhteen tai useampaan vaikuttavaan aineeseen sen sijasta, että sitä annettaisiin erillisinä annoksina mutta samaan aikaan?

(1) Lääkkeiden lisäsuojatodistuksesta 6.5.2009 annettu Euroopan parlamentin ja neuvoston asetus (EY) N:o 469/2009 (kodifioitu toisinto) (ETA:n kannalta merkityksellinen teksti) (EUVL L 152, s. 1).

(2) Ihmisille tarkoitettuja lääkkeitä koskevista yhteisön säännöistä 6.11.2001 annettu Euroopan parlamentin ja neuvoston direktiivi 2001/83/EY (EYVL L 311, s. 67).

(3) Eläinlääkkeitä koskevista yhteisön säännöistä 6.11.2001 annettu Euroopan parlamentin ja neuvoston direktiivi 2001/82/EY (EYVL L 311, s. 1).